9.12.2022
MT
Il-Ġurnal Uffiċjali tal-Unjoni Ewropea
C 469/11
b) L-iżvilupp ta' kurrikuli li huma ċċentrati fuq l-istudent u bbażati fuq pedagoġiji inklużivi u relazzjonali, u jippermettu forom diversifikati u personalizzati ta' tagħlim u apprendiment.
L-involviment attiv tat-tfal u taż-żgħażagħ fil-ħolqien ta' materjali ta' tagħlim għandu jitqies, kif xieraq, b'mod partikolari fir-rigward tar-riżorsi għall-prevenzjoni tal-bullying, l-edukazzjoni soċjali u emozzjonali, ir-riżoluzzjoni tal-kunflitti u l-eliminazzjoni tal-preġudizzju.
c) L-inklużjoni tal-edukazzjoni soċjali u emozzjonali, il-prevenzjoni tal-bullying u s-saħħa mentali u fiżika fil-kurrikuli, mill-ECEC sal-edukazzjoni u t-taħriġ sekondarji tat-tieni livell.
d) It-tisħiħ tal-kompetenza fil-lingwa/i tal-iskejjel, filwaqt li tiġi vvalutata u appoġġata d-diversità lingwistika tal-istudenti bħala riżorsa pedagoġika għal aktar apprendiment u kisbiet edukattivi.
Dan jista' jinkludi, pereżempju, il-valutazzjoni tal-għarfien preċedenti tal-lingwa, appoġġ qawwi fil-lingwa materna tal-istudent (l-ewwel lingwa) u l-lingwa tal-iskola, aċċess għat-tagħlim tal-lingwa domestika, u mekkaniżmi li jappoġġaw it-tranżizzjoni bejn il-klassijiet ta' akkoljenza u dawk tradizzjonali f'livelli differenti ta' edukazzjoni, fejn applikabbli.
e) B'mod partikolari, l-appoġġ lir-refuġjati u lill-migranti li jkunu għadhom kif waslu biex jaqbdu l-lingwa tal-iskola, permezz ta' immersjoni bikrija fil-klassijiet u l-kurrikuli ordinarji, b'appoġġ individwali addizzjonali pprovdut f'livell xieraq biex jiġi aċċellerat l-apprendiment soċjali u akkademiku.
L-aċċess għall-appoġġ lingwistiku u akkademiku, il-gwida għall-karriera fil-livelli kollha tal-edukazzjoni u t-taħriġ u l-edukazzjoni interkulturali li jibqgħu għaddejjin, flimkien mal-involviment tal-ġenituri, jistgħu wkoll jaqdu rwol ewlieni.
f) Il-promozzjoni ta' approċċi pedagoġiċi li jkunu interattivi u sperimentali kif ukoll risponsivi kulturalment u lingwistikament, sabiex jinbnew l-awtonomija u r-responsabbiltà tal-istudenti fl-apprendiment tagħhom u jingħataw is-setgħa li jinvolvu ruħhom b'mod attiv fl-iżvilupp tal-kompetenzi tagħhom.
Approċċi bħal dawn jistgħu jinkludu opportunitajiet għal tagħlim imħallat (inkluż riżorsi diġitali u aċċess għal libreriji, laboratorji, mużewijiet, istituzzjonijiet kulturali oħrajn bħal skejjel tal-mużika jew tal-arti, ċentri komunitarji u n-natura), filwaqt li jitqiesu l-bżonnijiet tal-istudenti b'diżabbiltà jew bi bżonnijiet edukattivi speċjali, l-organizzazzjoni flessibbli u eteroġenja talħin u l-ambjenti għall-apprendiment, it-tagħlim u l-apprendiment transdixxiplinari, tagħlim kooperattiv u l-appoġġ bejn il-pari, kif ukoll l-użu ta' teknoloġiji ta' assistenza għall-istudenti b'diżabbiltà.
g) Il-promozzjoni ta' prattiki ta' valutazzjoni li jirriflettu u li jappoġġaw il-bżonnijiet u l-perkorsi ta' apprendiment personali, b'mod partikolari billi jsir użu estensiv minn valutazzjoni formattiva u kontinwa u billi jiġu kkombinati diversi forom u għodod diġitali u mhux diġitali (pereżempju portafolli, valutazzjoni bejn il-pari u awtovalutazzjoni) li jkunu inklużivi, risponsivi kulturalment, u parteċipattivi.
Miżuri ta' intervent
h) Il-ħolqien ta' oqfsa fl-iskejjel li joffru appoġġ immirat lill-istudenti kollha li jkunu qegħdin jiffaċċjaw diffikultajiet fl-apprendiment jew li jkunu fir-riskju ta' progress insuffiċjenti, permezz ta' approċċ multidixxiplinari u bbażat fuq it-tim (pereżempju programmi ta' involviment tal-ġenituri permezz ta' approċċ li jinvolvi l-iskola kollha, skemi ta' mentoraġġ, inkluż il-mentoraġġ bejn il-pari, il-mobilizzazzjoni tal-persunal ta' appoġġ, ħin addizzjonali għat-tagħlim matul is-sena skolastika u/jew il-perjodi tal-vaganzi, aċċess għal ambjenti addizzjonali ta' tagħlim).
i) F'ambjenti inklużivi u aċċessibbli, appoġġ individwalizzat aħjar jiġi offrut lill-istudenti bi bżonnijiet kumplessi u multidimensjonali, inkluż bżonnijiet soċjali, emozzjonali u tas-saħħa mentali (pereżempju tutoraġġ personali, pjanijiet ta' tagħlim individwali, interventi permezz ta' konsulenza emozzjonali speċjalizzata, interventi psikoterapewtiċi, timijiet multidixxiplinari, appoġġ għall-familja).
j) Il-forniment ta' soluzzjonijiet fil-livell tal-iskola jew fi sħubija ma' atturi oħrajn għal studenti li jsibu diffikultà jissodisfaw il-bżonnijiet bażiċi minħabba l-kuntest soċjoekonomiku tagħhom (pereżempju nuqqas ta' materjal edukattiv, diffikultajiet b'rabta mat-trasport, ġuħ, u nuqqas ta' nutrizzjoni ta' rqad).
k) Il-forniment ta' skemi ta' appoġġ finanzjarju u jew mhux finanzjarju mmirati lejn studenti żvantaġġati biex jiffaċilitaw il-progressjoni tagħhom għal-livelli sekondarji u terzjarji tal-edukazzjoni u t-taħriġ u t-tlestija b'suċċess tagħhom ta' studji fil-livell sekondarju tat-tieni livell li jwasslu għal kwalifiki rilevanti.